CELEX: 32021R1349
Language: sk
Date: 2021-05-06 00:00:00
Title: Delegované nariadenie Komisie (EÚ) 2021/1349 zo 6. mája 2021, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy, v ktorých sa stanovujú kritériá posudzovania súladu príslušnými orgánmi s ohľadom na povinnú správu kritickej referenčnej hodnoty (Text s významom pre EHP)

13.8.2021   
               
               
                  SK
               
               
                  Úradný vestník Európskej únie
               
               
                  L 291/4
               
            
         DELEGOVANÉ NARIADENIE KOMISIE (EÚ) 2021/1349
         zo 6. mája 2021,
         ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy, v ktorých sa stanovujú kritériá posudzovania súladu príslušnými orgánmi s ohľadom na povinnú správu kritickej referenčnej hodnoty
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 21 ods. 5,
         keďže:
         
                     (1)
                  
                  
                     Posúdenie príslušných orgánov uvedené v článku 21 ods. 2 písm. b) nariadenia (EÚ) 2016/1011 sa týka buď toho, ako má kritická referenčná hodnota prejsť na nového správcu, alebo ako sa táto referenčná hodnota prestane poskytovať. Je preto vhodné stanoviť dva súbory kritérií, ktoré majú príslušné orgány zvážiť v závislosti od toho, ktorý scenár posudzujú.
                  
               
                     (2)
                  
                  
                     Ak má kritická referenčná hodnota prejsť na nového správcu, nový správca by mal byť schopný zabezpečiť kontinuitu poskytovania kritickej referenčnej hodnoty tak, aby ju subjekty pod dohľadom mohli naďalej používať bez prerušenia a v súlade s nariadením (EÚ) 2016/1011. Je preto potrebné stanoviť kritériá, ktoré by mal príslušný orgán zohľadniť pri posudzovaní toho, či nový správca môže zabezpečiť takúto kontinuitu.
                  
               
                     (3)
                  
                  
                     Dohľad nad kritickou referenčnou hodnotou by sa mal zabezpečiť počas prechodu tejto referenčnej hodnoty na nového správcu. Existuje vyššie riziko prerušenia dohľadu nad takouto referenčnou hodnotou, ak má nový správca sídlo v inom členskom štáte, než je členský štát príslušného orgánu, ktorý posudzuje, ako má kritická referenčná hodnota prejsť na tohto nového správcu. Dotknuté príslušné orgány by mali spolupracovať s cieľom zabezpečiť, aby posudzujúci príslušný orgán získal všetky potrebné informácie na určenie toho, či sa počas tohto prechodu zabezpečí pokračovanie dohľadu nad referenčnou hodnotou, vrátane analýzy zameranej na sídlo nového správcu a stav jeho povolenia.
                  
               
                     (4)
                  
                  
                     Pri posudzovaní toho, ako má kritická referenčná hodnota prejsť na nového správcu, by mal príslušný orgán z prevádzkového hľadiska analyzovať, ako sa prevedie poskytovanie kritickej referenčnej hodnoty zo súčasného správcu na nového správcu. Dotknutý príslušný orgán by mal zvážiť najmä nepretržité zverejňovanie referenčnej hodnoty, dostupnosť vstupných údajov, metodiku pre výpočet referenčnej hodnoty a akúkoľvek potrebnú spoluprácu so všetkými prispievateľmi, používateľmi a inými zainteresovanými stranami.
                  
               
                     (5)
                  
                  
                     Príslušný orgán, ktorý posudzuje, ako sa má kritická referenčná hodnota prestať poskytovať, by sa mal uistiť, že referenčná hodnota sa môže prestať poskytovať riadnym spôsobom, okrem iného so zreteľom na postup ukončenia poskytovania referenčnej hodnoty stanovený jej správcom v súlade s článkom 28 ods. 1 nariadenia (EÚ) 2016/1011. Je preto potrebné stanoviť kritériá, ktoré by mal príslušný orgán zohľadniť pri určovaní toho, či ide o takýto prípad.
                  
               
                     (6)
                  
                  
                     Príslušný orgán, ktorý posudzuje, ako sa má kritická referenčná hodnota prestať poskytovať, by mal zohľadniť aj písomné plány na ukončenie poskytovania referenčnej hodnoty uvedené v článku 28 ods. 2 nariadenia (EÚ) 2016/1011. Tieto písomné plány rôznych používateľov kritickej referenčnej hodnoty nemusia byť vždy zosúladené a nemusia byť konzistentné, ak sa uplatňujú súčasne. Je preto dôležité, aby príslušné orgány zvážili, do akej miery sú tieto písomné plány kompatibilné medzi rôznymi používateľmi referenčnej hodnoty, a to aj pokiaľ ide o udalosti vedúce k ukončeniu poskytovania referenčnej hodnoty, ktorú predpokladajú uvedené písomné plány, a ako možno tieto písomné plány používať na zabezpečenie ukončenia poskytovania kritickej referenčnej hodnoty riadnym spôsobom.
                  
               
                     (7)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre cenné papiere a trhy (ESMA).
                  
               
                     (8)
                  
                  
                     Orgán ESMA vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o poradenstvo Skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia Európskeho parlamentu a Rady (EÚ) č. 1095/2010 (2).
                  
               
                     (9)
                  
                  
                     S cieľom zabezpečiť súlad s dátumom začatia uplatňovania článku 5 nariadenia Európskeho parlamentu a Rady (EÚ) 2019/2175 (3), ktorým sa zaviedol článok 21 ods. 5 nariadenia (EÚ) 2016/1011, by sa toto nariadenie malo uplatňovať od 1. januára 2022,
                  
               PRIJALA TOTO NARIADENIE:
         
            Článok 1
            Kritériá na posúdenie prechodu na nového správcu
            Príslušné orgány pri posudzovaní toho, ako má kritická referenčná hodnota prejsť na nového správcu, zohľadnia všetky tieto kritériá:
            
                        a)
                     
                     
                        či nový správca navrhnutý v posúdení predloženom súčasným správcom podľa článku 21 ods. 1 písm. b) bodu i) nariadenia (EÚ) 2016/1011:
                        
                                    i)
                                 
                                 
                                    má sídlo v tom istom členskom štáte ako súčasný správca alebo v inom členskom štáte, pričom v takomto prípade príslušný orgán podľa potreby spolupracuje s príslušným orgánom členského štátu nového správcu s cieľom posúdiť, či sa počas prechodu na nového správcu zabezpečí dohľad nad kritickou referenčnou hodnotou;
                                 
                              
                                    ii)
                                 
                                 
                                    je subjektom pod dohľadom, a ak áno, v súvislosti s ktorými činnosťami sa vykonáva dohľad, a či existujú akékoľvek skutočné alebo potenciálne konflikty záujmov s existujúcimi činnosťami tohto subjektu;
                                 
                              
                                    iii)
                                 
                                 
                                    je používateľom referenčnej hodnoty, a ak áno, či sú konflikty záujmov, ktoré môžu vzniknúť, primerane zmiernené;
                                 
                              
                                    iv)
                                 
                                 
                                    získal povolenie na činnosť správcu referenčnej hodnoty podľa článku 34 nariadenia (EÚ) 2016/1011;
                                 
                              
                                    v)
                                 
                                 
                                    už poskytuje referenčné hodnoty, a ak áno, či sú tieto referenčné hodnoty kritické, významné, nevýznamné, komoditné alebo či ide o referenčné hodnoty úrokových sadzieb;
                                 
                              
                  
                        b)
                     
                     
                        či súčasný správca kritickej referenčnej hodnoty informoval všetkých prispievateľov, používateľov a iné zainteresované strany alebo uskutočnil verejné konzultácie o tom, že kritická referenčná hodnota možno prejde na nového správcu;
                     
                  
                        c)
                     
                     
                        spôsob, akým nový správca zamýšľa vypočítať kritickú referenčnú hodnotu, a či má tento správca v úmysle zmeniť ktorýkoľvek z týchto prvkov týkajúcich sa kritickej referenčnej hodnoty, a ak áno, ako správca zabezpečí súlad týchto prvkov s nariadením (EÚ) 2016/1011:
                        
                                    i)
                                 
                                 
                                    metodiku vrátane kvality vstupných údajov a jej preskúmanie;
                                 
                              
                                    ii)
                                 
                                 
                                    politiku pre prípady nepredvídaných udalostí pri výpočte referenčnej hodnoty;
                                 
                              
                                    iii)
                                 
                                 
                                    postupy na spracúvanie chýb vo vstupných údajoch alebo pri opätovnom určení referenčnej hodnoty;
                                 
                              
                                    iv)
                                 
                                 
                                    kódex správania;
                                 
                              
                  
                        d)
                     
                     
                        či bude mať nový správca prístup k rovnakým vstupným údajom ako súčasný správca, a to vrátane historických vstupných údajov, ktoré má v držbe súčasný správca;
                     
                  
                        e)
                     
                     
                        či IT infraštruktúry nového správcu boli primerane testované na poskytovanie kritickej referenčnej hodnoty;
                     
                  
                        f)
                     
                     
                        ak je kritická referenčná hodnota založená na vstupných údajoch poskytovaných skupinou prispievateľov, ako má nový správca v úmysle splniť požiadavku stanovenú v článku 11 ods. 1 písm. d) nariadenia (EÚ) 2016/1011 a či budú súčasní prispievatelia po prechode referenčnej hodnoty na nového správcu naďalej súčasťou skupiny prispievateľov;
                     
                  
                        g)
                     
                     
                        spôsob, akým má nový správca v úmysle uverejňovať kritickú referenčnú hodnotu, vrátane štandardných mechanizmov denného uverejňovania, frekvencie uverejňovania, adresy webového sídla a toho, či bude kritická referenčná hodnota prístupná po zaplatení poplatku alebo bezplatne;
                     
                  
                        h)
                     
                     
                        či existuje podrobný plán dátumu prechodu, a ak áno, či sa tento plán zaoberá všetkými možnými otázkami vrátane zmluvných otázok vyplývajúcich z prechodu kritickej referenčnej hodnoty na nového správcu;
                     
                  
                        i)
                     
                     
                        právne riziká spojené s prechodom vrátane rizika zmarenia zmluvy;
                     
                  
                        j)
                     
                     
                        účtovné a daňové dôsledky kritickej referenčnej hodnoty poskytovanej novým správcom;
                     
                  
                        k)
                     
                     
                        vplyv prechodu na infraštruktúry finančného trhu vrátane klíringových ústavov.
                     
                  
         
            Článok 2
            Kritériá na posúdenie ukončenia poskytovania kritickej referenčnej hodnoty
            
               1.   Príslušné orgány pri posudzovaní toho, ako sa má ukončiť poskytovanie kritickej referenčnej hodnoty, zohľadnia všetky tieto kritériá:
               
                           a)
                        
                        
                           účinnosť postupu stanoveného v súlade s článkom 28 ods. 1 nariadenia (EÚ) 2016/1011, a najmä:
                           
                                       i)
                                    
                                    
                                       či uvedený postup presne vymedzuje opatrenia, ktoré má správca prijať na ukončenie poskytovania kritickej referenčnej hodnoty riadnym spôsobom;
                                    
                                 
                                       ii)
                                    
                                    
                                       či vzhľadom na okolnosti konkrétneho prípadu budú uvedené opatrenia primerané na zabezpečenie ukončenia poskytovania kritickej referenčnej hodnoty riadnym spôsobom, a to aj so zreteľom na kritérium uvedené v písmene b) tohto odseku;
                                    
                                 
                                       iii)
                                    
                                    
                                       kedy bol tento postup vypracovaný a kedy bol naposledy aktualizovaný;
                                    
                                 
                     
                           b)
                        
                        
                           písomné plány uvedené v článku 28 ods. 2 nariadenia (EÚ) 2016/1011, a najmä:
                           
                                       i)
                                    
                                    
                                       či sa v týchto písomných plánoch vymenúvajú vhodné alternatívne referenčné hodnoty, na ktoré možno odkazovať ako na náhradu kritickej referenčnej hodnoty, a ak áno, či sa v týchto písomných plánoch vymenúvajú rovnaké alebo odlišné alternatívne referenčné hodnoty;
                                    
                                 
                                       ii)
                                    
                                    
                                       ak sa v týchto písomných plánoch vymenúvajú rovnaké alternatívne referenčné hodnoty, či bola daná referenčná hodnota prijatá v rôznych triedach aktív;
                                    
                                 
                                       iii)
                                    
                                    
                                       či sú udalosti vedúce k ukončeniu poskytovania kritickej referenčnej hodnoty a zahrnuté do písomných plánov rovnaké ako udalosti obsiahnuté v plánoch vypracovaných subjektmi pod dohľadom, ktoré používajú túto kritickú referenčnú hodnotu, ak je to možné posúdiť;
                                    
                                 
                     
                           c)
                        
                        
                           či správcovia alternatívnych referenčných hodnôt, ktoré sú uvedené v písmene b) bode i) tohto odseku, majú povolenie;
                        
                     
                           d)
                        
                        
                           ak je to uskutočniteľné, či by ukončenie poskytovania kritickej referenčnej hodnoty malo nepriaznivý vplyv na integritu trhu, finančnú stabilitu, spotrebiteľov, reálnu ekonomiku alebo financovanie domácností a podnikov (4);
                        
                     
                           e)
                        
                        
                           či by ukončenie poskytovania kritickej referenčnej hodnoty viedlo k udalosti vyššej moci;
                        
                     
                           f)
                        
                        
                           dynamiku trhu alebo ekonomickú realitu, ktorú má kritická referenčná hodnota v úmysle merať, a či existujú vstupné údaje v dostatočnej kvalite a kvantite na to, aby presne reprezentovali daný základný trh alebo ekonomickú realitu;
                        
                     
                           g)
                        
                        
                           či správca informoval akýchkoľvek prispievateľov do kritickej referenčnej hodnoty, používateľov danej referenčnej hodnoty a iné zainteresované strany alebo uskutočnil verejné konzultácie o možnom ukončení poskytovania kritickej referenčnej hodnoty;
                        
                     
                           h)
                        
                        
                           akékoľvek právne riziká spojené s ukončením poskytovania kritickej referenčnej hodnoty;
                        
                     
                           i)
                        
                        
                           účtovné a daňové dôsledky ukončenia poskytovania kritickej referenčnej hodnoty;
                        
                     
                           j)
                        
                        
                           vplyv ukončenia poskytovania kritickej referenčnej hodnoty na trhové infraštruktúry vrátane klíringových ústavov.
                        
                     Ak správcovia alternatívnych referenčných hodnôt, ktoré sú uvedené v písmene b) bode i) tohto odseku, nemajú povolenie, príslušný orgán posúdi na účely písmena c) podmienky povolenia ich činnosti podľa článku 34 nariadenia (EÚ) 2016/1011 a posúdi, či je na vydanie povolenia správcom týchto alternatívnych referenčných hodnôt potrebné obdobie povinnej správy kritickej referenčnej hodnoty.
            
            
               2.   Okrem kritérií uvedených v odseku 1 písm. a) môže príslušný orgán posúdiť, či je postup stanovený správcom v súlade s článkom 28 ods. 1 nariadenia (EÚ) 2016/1011 primeraný, pokiaľ ide o tieto prvky týkajúce sa finančných nástrojov, finančných zmlúv alebo investičných fondov, ktoré odkazujú na kritickú referenčnú hodnotu:
               
                           a)
                        
                        
                           ich objem a hodnota;
                        
                     
                           b)
                        
                        
                           trvanie, obdobie splatnosti alebo dátum splatnosti finančných nástrojov, finančných zmlúv alebo akéhokoľvek iného dokumentu, ktorý sa uzavrel na účely merania výkonnosti investičného fondu prostredníctvom indexu alebo kombinácie indexov s cieľom sledovať rentabilnosť tohto indexu alebo kombinácie indexov, vymedziť pridelenie aktív z portfólia alebo vypočítať poplatky spojené s výkonnosťou;
                        
                     
                           c)
                        
                        
                           či sa kritická referenčná hodnota bude naďalej poskytovať na používanie počas prechodného obdobia alebo obdobia do uplynutia zmluvy;
                        
                     
                           d)
                        
                        
                           či sa v postupe uvedenom v článku 28 ods. 1 nariadenia (EÚ) 2016/1011 stanovujú také zmeny kritickej referenčnej hodnoty, ktoré môžu byť potrebné na zabezpečenie toho, aby kritická referenčná hodnota zostala spoľahlivá a reprezentatívna pre základný trh alebo ekonomickú realitu, ktorú má v úmysle merať počas celého obdobia uvedeného v odseku 2 písm. c) tohto článku;
                        
                     
                           e)
                        
                        
                           pravdepodobnosť, že akýkoľvek takýto finančný nástroj, finančná zmluva alebo iný dokument uzavretý na účely merania výkonnosti investičného fondu prostredníctvom indexu alebo kombinácie indexov s cieľom sledovať rentabilnosť tohto indexu alebo kombinácie indexov, vymedziť pridelenie aktív z portfólia alebo vypočítať poplatky spojené s výkonnosťou by bol zmarený, alebo že jeho podmienky by boli porušené v prípade ukončenia poskytovania kritickej referenčnej hodnoty.
                        
                     
         
         
            Článok 3
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. mája 2021.
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 171, 29.6.2016, s. 1.
         
            (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).
         
            (3)  Nariadenie Európskeho parlamentu a Rady (EÚ) 2019/2175 z 18. decembra 2019, ktorým sa mení nariadenie (EÚ) č. 1093/2010, ktorým sa zriaďuje Európsky orgán dohľadu (Európsky orgán pre bankovníctvo), nariadenie (EÚ) č. 1094/2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov), nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy), nariadenie (EÚ) č. 600/2014o trhoch s finančnými nástrojmi, nariadenie (EÚ) 2016/1011o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov a nariadenie (EÚ) 2015/847o údajoch sprevádzajúcich prevody finančných prostriedkov (Ú. v. EÚ L 334, 27.12.2019, s. 1).
         
            (4)  Delegované nariadenie Komisie (EÚ) 2018/64 z 29. septembra 2017, ktorým sa dopĺňa nariadenie Európskeho parlamentu a Rady (EÚ) 2016/1011 s cieľom uviesť, ako sa kritériá uvedené v článku 20 ods. 1 písm. c) bode iii) majú uplatňovať na účely posúdenia, či by v dôsledku určitých udalostí mohlo dôjsť k významnému a negatívnemu dosahu na integritu trhu, finančnú stabilitu, spotrebiteľov, reálnu ekonomiku alebo financovanie domácností a podnikov v jednom alebo vo viacerých členských štátoch (Ú. v. EÚ L 12, 17.1.2018, s. 5).